Intervista ta' Veronica Lynn Mizzi ma' Adrian Grima, resident ta' Pembroke ILLUM | It-13 ta' Awwissu 2017 Ir-residenti ta' Pembroke u r-rappreżentanti tagħhom kienu diġà oġġezzjonaw għal aktar bini fis-sena 2000 u teżisti d-dokumentazzjoni. Din hija storja li bdiet ferm qabel l-2006 u r-residenti kienu dejjem attivi. In-nies joħorġu fit-triq meta jkun hemm proposta speċifika, bħal meta l-Gvern ta' dak iż-żmien kien ippropona 'Business Park', ewfemiżmu għal 'qasam industrijali'. Kemm ilu li sar il-pjan lokali, bil-bini bla rażan u t-traffiku, l-ambjent naturali fi gżiritna kompla jitgħarraq, u ħafna Maltin ma jifilħux iżjed taparsi 'żvilupp' u bżar fl-għajnejn. Il-bini propost mhuwiex wara biebi. Huwa pjuttost 'il bogħod minn fejn noqgħod jien. Min-naħa l-oħra, kull bini bla bżonn f'Pembroke se jaffettwa lil kulħadd, lir-raħal kollu u lill-eluf ta' nies li jżuru Pembroke minħabba l-faċilitajiet li joffri u l-kampanja li għandu. Hemm bżonn nibnu kull roqgħa art li fadlilna? Hemm bżonn neqirdu kull xitla, kull ħlejqa, kull farka mill-kampanja? Hemm bżonn l-art pubblika ssir kollha privata? F'Pembroke m'għandux isir iktar bini bla bżonn. Irridu nipproteġu n-natura prezzjuża li fadal u dan is-sit għandu jidħol mal-bqija tax-xagħri li hu protett mir-regoli tan-Natura 2000: Dan huwa network Ewropew, l-ikbar wieħed fid-dinja, ta' siti speċjali li fihom jitħarsu speċi u ambjenti naturali mhedda. Kif taf, Pembroke diġà għandu 14-il skola, għadd ta' kumplessi sportivi kbar, lukandi li jilqgħu eluf ta' turisti fis-sena, impjant kbir tar-reverse osmosis, bażi tal-armata u tal-pulizija u wesgħat għat-taħriġ militari, miżbla antika fil-qrib, il-pjaga tat-traffiku staġnat f'Pembroke fl-agħar ħinijiet tal-ġurnata u fi Triq Sant'Andrija l-ħin kollu (il-kurutur li minnu jrid jgħaddi kollox)… Jekk għamlu l-homework tagħhom, l-iżviluppaturi suppost dan kollu jafuh.